 ****

**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Cluj** |

**PROIECTUL DECIZIA ETAPEI DE ÎNCADRARE**

**din 23.10.2018**

Ca urmare a solicitării de emitere a acordului de mediu adresate de **COMUNA MICA**, cu sediul în comuna Mica, sat Mica, str. Principală, nr. 209, jud. Cluj, , înregistrată la APM Cluj cu nr. 10544/17.05.2018, în baza:

* **Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;
* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Cluj decide, ca urmare a completărilor depuse cu 19995/19.10.2018 (SIM nr. 484/18.10.2018), nr. 20812/22.10.2018 şi nr. , şi a consultărilor desfăşurate în cadrul şedinţei Comisiei de Analiză Tehnică din data de 23.10.2018, că proiectul „Platformă de depozitare a gunoiului de grajd în com. Mica, judetul Cluj”, propus a fi amplasat în com. Mica, sat Mica, jud. Cluj, nu se supune evaluării impactului asupra mediului şi nu se supune evaluării adecvate.

Justificarea prezentei decizii:

I. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** proiectul se încadrează în prevederile Hotărârii Guvernului nr. 445/2009, anexa nr. II., la pct. **11.b “Instalații pentru eliminarea deșeurilor, altele decât cele prevăzute în anexa nr. 1”**, în categoria proiectelor cu potenţial impact asupra mediului, pentru care trebuie stabilit dacă este necesară evaluarea impactului asupra mediului;

**b)** imobilul studiat este situat în extravilanul comunei Mica (proprietatea comunei Mica), în afara listelor monumentelor istorice şi/sau ale naturii ori în zona de protecţie a acestora, cu folosinţa actuală – păşune şi destinaţia stabilită prin planurile de urbanism şi de amenajare a teritoriului aprobate – extravilan, conform Certificatului de urbanism nr. 999/09.10.2018, emis de Consiliul Judeţean Cluj;

**c)** investiţia propusă nu se cumulează cu alte proiecte, în sensul amplificării impactului;

**d)** realizarea şi utilizarea investiţiei propuse nu implică generarea de emisii semnificative în mediu;

**e)** nu sunt afectate zone de pădure sau cu folosinţă specială;

**f)** amplasamentul nu este situat în interiorul sau vecinatatea niciunei arii naturale protejate;

**g)** proiectul nu va utiliza resurse naturale;

**h)** în urma executării lucrărilor, deşeurile produse se vor valorifica/elimina prin firme autorizate;

**i)** la evaluarea proiectului au fost luate în considerare criteriile prevăzute în Anexa nr. II A, coroborat cu cele din Anexa nr. III din Directiva 2014/52/UE;

**j)** pe parcursul derulării procedurii nu au fost formulate observaţii din partea publicului referitoare la realizarea proiectului.

Condiţiile de realizare a proiectului:

a) respectarea proiectului care prevede realizarea unui sistem de colectare, compostare (maturare) şi aplicarea pe terenurile agricole a gunoiului de grajd din gospodăriile rurale;

- pe un teren în suprafaţă de 3000 mp, se vor realiza următoarele:

- **platformă betonată de formă rectangulară** (513 mp) pentru depozitarea gunoiului de grajd, împrejmuită pe trei laturi cu pereţi de beton (fără latura frontală) cu înălţimea de 3 m, cu capacitatea de depozitare de 1539 mc gunoi de grajd;

- **rigolă carosabilă frontală** pentru colectarea fracţiei lichide (L = 31/30 m; l = 0,80/0,88 m);

- **bazin vidanjabil pentru colectarea fracţiilor lichide (efluenţi/levigat)**, betonat, semiîngropat, amplasat în imediata apropiere a platformei, de capacitate 60 mc;

- **3 containere pentru deşeuri** ajunse accidental în masa gunoiului de grajd (sticlă, metal şi plastic/carton);

- **împrejmuire cu gard din plasă de sârmă cu stâlpi de oţel**;

- **alei betonate şi platformă incintă** (171 mp);

- **două piezometre** (unul aval şi unul amonte), amplasate în apropierea platformei, pentru monitorizarea periodică a calităţii apei subterane;

- **container cu capac** (cca. 1 mc) pentru colectarea eventualelor deşeuri periculoase ajunse accidental în masa gunoiului de grajd;

- **cabină personal administrativ, toaletă ecologică**;

- **dotare cu echipamente pentru manipularea gunoiului de grajd** (încărcare, descărcare, transport, pompare şi împrăştiere pe teren): încărcător frontal (1 buc.); tractor echipat agricol (1 buc.); remorcă agricolă (2 buc.), remorcă cisternă vidanjă (1 buc.), maşină de împrăştiat gunoiul de grajd (1 buc.);

**- utilităţi**: apa folosită în scop potabil se va asigura din comerţ; apa necesară în scop igienico – sanitar va fi asigurată dintr-un bazin aflat în dotarea toaletei ecologice tip container; apele uzate menajere vor fi colectate în bazinul de stocare din dotarea toaletei ecologice; energia electrică va fi asigurată cu ajutorul unui generator care va funcţiona pe combustibil lichid (motorină);

b) utilizarea exclusiv a terenurilor stabilite prin proiect pentru amplasarea organizării de şantier;

c) evitarea depozitării materialelor de construcţii/utilajelor/deşeurilor pe terenurile din jurul amplasamentului;

d) utilizarea de sisteme de împrejmuire a amplasamentului organizării de şantier în scopul minimizării impactului prafului generat de manevrarea şi stocarea materialelor asupra zonelor învecinate; limitarea/evitarea desfăşurării lucrărilor cu emisii de praf în perioade cu vânt puternic;

e) utilizarea unor variante de construcţie moderne, cu generare minimă de deşeuri;

f) se interzice depozitarea deşeurilor de orice fel în mod neorganizat pe sol;

g) stocarea temporară a deşeurilor menajere şi a celor rezultate din faza de construcţie în spaţii special amenajate şi gestionarea lor corespunzătoare; amenajarea de suprafeţe izolate/impermeabilizate corespunzător pentru depozitarea substanţelor potenţial poluatoare;

h) valorificarea şi/sau eliminarea deşeurilor rezultate în urma implementării proiectului prin firme specializate şi autorizate;

i) folosirea unor utilaje şi mijloace de transport silenţioase;

j) organizarea activităţilor şi operaţiilor generatoare de zgomot pe timpul zilei, cu evitarea cumulării emisiilor de zgomot prin utilizarea simultană a mai multor echipamente care au asociate emisii sonore importante;

k) stabilirea unui program adecvat prin care sursa de zgomot şi vibraţii să fie redusă ȋn timp şi ȋn intensitate;

l) oprirea motoarelor utilajelor şi/sau autoutilitarelor pe durata pauzelor şi ȋn perioadele ȋn care nu sunt implicate ȋn activitate, pentru diminuarea poluării aerului; oprirea motoarelor vehiculelor ȋn timpul efectuării operaţiilor de ȋncărcare şi/sau descărcare a materialelor;

m) depozitare materiale/utilaje/scule numai în locuri special amenajate în incintă, pentru asigurarea protecţiei factorilor de mediu;

n) întreţinerea tehnică a mijloacelor auto şi utilajelor folosite pentru a se evita pierderile substanţelor petroliere şi a uleiurilor;

o) efectuarea la timp a reviziilor tehnice curente ale autovehiculelor şi utilajelor nerutiere utilizate pe amplasament, pentru încadrarea în nivel de emisii normat;

p) se interzic lucrările de întreţinere şi reparaţii la utilajele şi mijloacele de transport/ spălarea maşinilor şi a utilajelor, în cadrul obiectivului de investiţie, acestea se vor realiza numai prin unităţi specializate autorizate;

q) asigurarea transportului şi manipulării materialelor de construcţie pentru evitarea pierderilor din utilajele de transport;

r) se interzice afectarea sub orice formă a vecinătăţilor amplasamentului analizat, atât în timpul perioadei de amenajare/construcţie cât şi în timpul funcţionării obiectivului;

s) luarea măsurilor asiguratorii pentru stabilitatea terenului din vecinatate, indiferent de stadiul de realizare a proiectului;

t) pe perioada de realizare a lucrărilor se vor lua măsuri pentru evitarea accidentării populaţiei din zonă:

- marcarea corespunzătoare a lucrărilor periculoase;

- protejarea/supravegherea utilajelor menţinute în zona lucrărilor;

- reducerea vitezei de circulaţie a vehiculelor grele pentru transportul materialelor şi echipamentelor,

- utilizarea de autocamioane cu prelate pentru transportul materialelor care pot genera praf ;

u) refacerea la starea iniţială a terenurilor ocupate temporar, la finalizarea lucrărilor; realizarea de spaţii verzi cu plantaţii corespunzătoare pe suprafeţele libere neocupate cu circulaţii, parcaje şi platforme funcţionale;

v) se interzice uciderea sau rănirea oricărei specii de faună sălbatică din perimetrul şi din vecinătatea obiectivului;

w) se interzice introducerea de specii alohtone; pentru renaturarea zonelor afectate se vor folosi doar plante specifice florei spontane locale;

x) respectarea condiţiilor impuse prin actele de reglementare emise de alte autorităţi;

y) titularul proiectului are obligaţia de a notifica în scris APM Cluj despre orice modificare

sau extindere a proiectului survenită după emiterea deciziei etapei de încadrare, înainte

de producerea modificării;

z) **conform Ord. nr. 1798/2007 al MMDD pentru aprobarea Procedurii de emitere a autorizaţiei de mediu, cu modificările şi completările ulterioare, la finalizarea şi la punerea în funcţiune a obiectivului, aveţi obligaţia solicitării şi obţinerii autorizaţiei de mediu.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**p. DIRECTOR EXECUTIV**

**dr. ing. LIANA MURESAN**

**Şef serviciu AAA,**

**ing. Anca Cîmpean**

Întocmit,

**cons. Gabriela Iscru**

23.10.2018, ora 11.00